  Виталий Пронин   Зинаида Рябинина21-тӥ тулыспал быдэс дуннеын лыдъяське  Анай кыллэн нуналыныз. Валамон, со кузьмаськон-шутэтскон нунал ӧвӧл, но выжыоссэс гажась муртъёсты огазеяны юрттэ.Та нуналлы сӥзьыса, нылпи садъёс, школаос, общественной огазеяськонъёс асьме шаерын но трос ужрадъёс ортчытӥзы. «Удмурт дуннеос» понна котькуд нунал - анай кыллэн нуналыз, озьы ке но ми малпам сое нимысьтыз пусйыны. Котькуд ивор вӧлмытӥсь ёз ас сяменыз гожъяське, кин шонер, кин янгыш, Кельмаков профессор сяна, валасез ик ӧвӧл, дыр. Соин ми нош ик малпам «тылэз» ас выламы басьтыны - 29-тӥ тулыспалэ шаерысьтымы журналистъёсты ӧтиськом кылосбур батлэ (вожвылъяськонэ). Кызьы удмурт кылын гожтыны Кун Кенеш, Правительство сярысь иворез, кызьы удмурт кылэ берыктыны экономикаен, политикаен герӟаськем нимкылъёсты? Туннэ нуналлы вазиськизы ай «Мынам Удмуртие» телерадиокомпаниысь эшъёсмы гинэ. Валамон, та ужрад ваньмызлы тунсыко ӧвӧл, но радио пыр шонертэм верам кыл куддыр пелез вандэ, газетын кырыж гожтэмез синмез лыдытэ.23-тӥ тулыспал праздник сямен трослы тунсыкогес. Пусйымон, берло аръёсы солы зэмос шӧм пыӵаны ӧдъяз - атыкай музъеммес утён мылкыдын пыӵамын вал телеканалъёс, интыосын ортчизы зэмос воргоронъёслы сӥзем ужрадъёс. Армие ветлымтэ егитъёс но, службалэсь пегаменызы дан поттыса, азьвыл сямен Интернетын уг куальтыръясько ни.Малы ӝожтӥськизы лыд-ӟисьёсмы таяз арняе? Куд-огезлы ӧвӧл кельшем Удмуртилэн Москваын арезлы сӥзем концерт - сое шутэтскон нуналэ «Мынам Удмуртие» возьматӥз. Удмурт шӧмыз, пе, ӧжыт, Валентина Пудова чылкак ӟучомиз ни... Арлыдоосты сюлмаськытэ пенсизы борды перерасчёт. 4 процент ватсэт, пе, учконо ке, трос ик ӧвӧл кадь, но манетэ берыктыса, быдэс толэзь нянь басьямон... Но куд-огезлы со воксё вуымтэ. Та пумысен юанъёсты кылдо ке, вазиське редакцие, ӵошен валэктон шедьтом.Эшшо: шуныт куазьлы оскиськыса, висёнлэсь утиськон сярысь эн вунэтэлэ - «парсь пыэд» сярысь ми инты быдтон понна гинэ ум гожъяське, со зэмзэ но кышкыт висён. Тани одӥгез матысь эшмы реанимацие сюриз ни. Малы солы эмчиос дыраз юрттэт ӧз сётэ - ӝоген тодом. Нош али эшмылы бурмон гинэ сӥзьыны кыле. Утиське!  